## Uredba o izmjenama i dopunama Uredbe o unutarnjem ustrojstvu Ministarstva mora, turizma, prometa i razvitka

### NN 52/2005 (22.4.2005.), Uredba o izmjenama i dopunama Uredbe o unutarnjem ustrojstvu Ministarstva mora, turizma, prometa i razvitka

# VLADA REPUBLIKE HRVATSKE

**994**

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93,
48/99, 15/2000, 59/2001 i199/2003), Vlada Republike Hrvatske je na sjednici
održanoj 15. travnja 2005. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA MORA, TURIZMA, PROMETA I RAZVITKA

Članak 1.

U Uredbi o unutarnjem ustrojstvu Ministarstva
mora, turizma, prometa i razvitka (»Narodne novine«, br.
24/2004 i 60/2004) – u daljnjem tekstu: Uredba, u članku 3. stavku 1. iza točke
8. dodaje se nova točka 9. koja glasi: »9. Uprava prometne inspekcije«.

Dosadašnje točke 9. do 16. postaju točke 10. do
17.

Članak 2.

U članku 28. stavku 1. riječi: »obavlja
inspekcijske poslove unutarnjeg i međunarodnog cestovnog prometa i cesta« brišu
se.

U stavku 2. alineja d) briše se.

Članak 3.

Članak 29. mijenja se i glasi:

»Odjel sigurnosti prometa prati i analizira
stanje sigurnosti prometa na cestama, obavlja i druge stručne poslove u svezi
osposobljavanja vozača u cestovnom prometu, stručne poslove u svezi propisivanja
uvjeta za vozače i sigurnosne savjetnike za prijevoz opasnih tvari, stručne
poslove u svezi priprema propisa o vozilima u cestovnom prometu, obav­lja upravne i druge stručne
poslove u svezi ispitivanja uvjeta vezano za vozila u prijevozu opasnih tvari,
obavlja upravne i stručne poslove vezane za sigurnost prometa s aspekta ceste i
to od izrade studije utjecaja na okoliš pa sve do izdavanja uporabne dozvole,
obavlja stručne i administrativne poslove iz upravnog područja cestovnog
prometa, cesta i sigurnosti prometa na cestama, provodi upravne i stručne
poslove, te izdavanje javnih ovlasti u svezi provjere tehničkih osobina vozila,
prati stanje, priprema izvješća i poduzima mjere vezane za sigurnost cestov­nog prometa i zaštitu
okoliša, obavlja upravne i stručne poslove u svezi nadležnosti propisanih
Zakonom o Hrvatskom autoklubu.«

Članak 4.

Naslov iznad članka 33.a i članak 33.a brišu se.

Članak 5.

U članku 34. stavku 1. riječi: »obavlja
inspekcijske poslove sigurnosti željezničkog prometa.« brišu se.

U stavku 2. alineja d) briše se.

Članak 6.

Naslov iznad članka 37.a i članak 37.a brišu se.

Članak 7.

U članku 38. stavku 1. riječi: »inspekcijske
poslove sigurnosti zrač­nog
prometa« brišu se.

Članak 8.

U članku 41. riječi: »obavlja poslove
inspekcijskog nadzora nad provedbom propisa koji se odnose na zrakoplov,
zrakoplovni uređaj i zračni promet, zrakoplovno osoblje, pomoćno zrakoplovno
osoblje i drugo stručno osoblje, ispravnost i rad tehničkih sredstava, objekata
i usluga u zračnoj plovidbi.« brišu se.

Članak 9.

U članku 41.a riječi: »obavlja inspekcijske
poslove koji se odnose na nadzor nad primjenom propisa o radu i načinu
obavljanja stručnih poslova zrakoplovnog, pomoćnoga zrakoplovnog i drugoga
stručnog osoblja, stručnom osposobljavanju i dozvolama tog osoblja, njihovoj
stručnoj i zdravstvenoj sposobnosti, trajanju radnog vremena i vremena letenja,
trajanju prijevoza i spremnosti, broju uzlijetanja i slijetanja (u tijeku
radnog vremena), te dužini dnevnog odmora članova posade zrakoplova.« brišu se.

Članak 10.

U članku 41.b riječi: »obavlja inspekcijske
poslove koji se odnose na nadzor nad primjenom propisa o zrakoplovu, posebno u
pogledu uvjeta za sigurnu uporabu zrakoplova i zrakoplovnog uređaja, te plo­vidbenosti zrakoplova, gradnji, preinaci, obnovi i
održavanju zrakoplova i zrakoplovnog uređaja, opremi zrakoplova, ispravama,
knjigama i priručnicima zrakoplova.« brišu se.

Članak 11.

U članku 42. riječi: »obavlja inspekcijske
poslove koji se odnose na aerodrome i aerodromske usluge« brišu se.

Članak 12.

U članku 43. stavku 1. riječi: »obavlja
inspekcijske poslove unutarnjeg i međunarodnoga poštanskog prometa, te druge
poslove koji su zakonom ili drugim propisima stavljeni u nadležnost
Ministarstva, a odnose se na područje telekomunikacija i informacijske
tehnologije, radijskih komunikacija i poštanske djelatnosti.« brišu se.

U stavku 2. alineja d) briše se.

Članak 13.

Naslov iznad članka 46.c i članak 46.c brišu se.

Članak 14.

Iza članka 51. dodaje se poglavlje 9. Uprava
prometne inspekcije i novi članci 51.a do 51.m koji glase:

»9. UPRAVA PROMETNE INSPEKCIJE

Članak 51.a

Uprava prometne inspekcije obavlja inspekcijske
poslove unutarnjega i međunarodnoga cestovnog prometa i cesta, sigurnosti
željezničkog prometa, sigurnosti zračne plovidbe, pošte i telekomunikacija.

Za obavljanje poslova Uprave prometne inspekcije
ustrojavaju se sljedeće službe:

a) Služba inspekcije cestovnog prometa i cesta

b) Služba inspekcije sigurnosti željezničkog
prometa

c) Služba zrakoplovne inspekcije

d) Služba inspekcije pošte i telekomunikacija.

Radom službi u sastavu Uprave prometne
inspekcije upravlja pomoćnik ravnatelja.

a) Služba inspekcije
cestovnog prometa i cesta

Članak 51.b

Služba inspekcije cestovnog prometa obavlja
inspekcijski nadzor nad provedbom propisa kojima se uređuje upravno područje
cestovnog prometa i javnih cesta, sigurnosti cestovnog prometa i javnih cesta
kao i prijevoza opasnih tvari; provodi zakone i druge propise iz područja
cestovnog prometa i javnih cesta; prati stanje i utjecaj cestovnog prometa na
okoliš i poduzima mjere; poduzima mjere za uklanjanje nepravilnosti i
nedostataka utvrđenih inspekcijskim nadzorom i prati njihovo izvršenje; vodi
očevidnik objekata pod nadzorom i očevidnik poduzetih mjera; inicira izmjene i
dopune zakona i drugih propisa i sudjeluje u izradi nacrta zakona i drugih
propisa iz svog djelokruga.

Za obavljanje poslova Službe inspekcije
cestovnog prometa i cesta ustrojavaju se odjeli:

1.a Odjel inspekcije cestovnog prometa

2.a. Odjel inspekcije za ceste.

U područnim jedinicama (Grad Zagreb, Rijeka,
Osijek, Split, Varaž­din, Slavonski Brod, Pula,
Zadar, Šibenik, Dubrovnik, Čakovec, Koprivnica, Virovitica, Gospić, Karlovac,
Sisak, Bjelovar, Nova Gradiška, Požega, Krapina i Vukovar) predviđaju se i
djeluju samostalni izvršitelji inspektori cestovnog prometa i cesta sa svim
nadležnostima inspekcije.

*1.a Odjel inspekcije cestovnog prometa*

Članak 51.c

Odjel inspekcije cestovnog prometa obavlja
poslove inspekcijskog nadzora nad provedbom propisa iz područja cestovnog
prometa, sigurnosti cestovnog prometa i prijevoza opasnih tvari.

*2.a Odjel inspekcije za ceste*

Članak 51.d

Odjel inspekcije za ceste obavlja poslove
inspekcijskog nadzora nad provedbom propisa iz područja javnih cesta i utjecaja
cestovnog prometa na okoliš.

b) Služba inspekcije
sigurnosti željezničkog prometa

Članak 51.e

Služba inspekcije sigurnosti željezničkog
prometa obavlja poslove inspekcijskog nadzora nad provedbom propisa kojima se
uređuje sigurnost željezničkog prometa, a koji se odnose na stanje, održavanje
i uporabu donjeg i gornjeg ustroja željezničke pruge, signalno-sigurnos­nih, telekomunikacijskih
i elektrovučnih postrojenja, opreme pruge, željezničko-cestovnih prijelaza,
pružnog i zaštitnog pojasa, industrijskih kolosijeka, stanje, održavanje i
uporabu željezničkih vozila, obavljanje že­ljez­ničkog prometa, prijevoz
opasnih tvari, uvjete za radnike koji neposredno sudjeluju u obavljanju
željezničkog prometa, obavljanje kontrole sigurnog tijeka prometa, provedbu
unutarnjeg reda na željez­nici,
podu­zima mjere za uklanjanje ustanovljenih nedostataka i nepravil­nosti, prati izvršavanje mjera koje se poduzimaju u
inspekcijskom nadzoru, podnosi kaznene prijave i zahtjeve za pokretanje
prekršajnih postupaka, te izdavanje prekršajnih naloga, predlaže mjere za
povećanje stupnja sigurnosti u željezničkom prometu.

Za obavljanje poslova u Službi inspekcije
sigurnosti željezničkog prometa ustrojavaju se odjeli:

1.b Odjel inspekcije sigurnosti željezničkog
prometa za područje željezničke infrastrukture

2.b Odjel inspekcije sigurnosti željezničkog
prometa za područje željezničkog prometa.

*1.b Odjel inspekcije sigurnosti željezničkog prometa za područje željezničke
infrastrukture*

Članak 51.f

Odjel inspekcije sigurnosti željezničkog prometa
za područje željezničke infrastrukture obavlja poslove inspekcijskog nadzora
nad provedbom propisa kojima se uređuje sigurnost željezničkog prometa, a koji
se odnose na stanje, održavanje i uporabu donjeg i gornjeg ustroja željezničke
pruge, signalno-sigurnosnih, telekomunikacijskih i elektrovučnih postrojenja,
opreme pruge, željezničko-cestovnih prijelaza, pružnog i zaštitnog pojasa, te
industrijskih kolosijeka.

*2.b Odjel inspekcije sigurnosti
željezničkog prometa za područje željezničkog prometa*

Članak 51.g

Odjel inspekcije sigurnosti željezničkog prometa
za područje željezničkog prometa obavlja poslove inspekcijskog nadzora nad
provedbom propisa kojima se uređuje sigurnost željezničkog prometa, a koji se
odnose na stanje, održavanje i uporabu željezničkih vozila, obav­ljanje željezničkog prometa, prijevoz opasnih tvari, uvjete
za radnike koji neposredno sudjeluju u obavljanju željezničkog prometa,
obavljanje kontrole sigurnog tijeka prometa i provedbu unutarnjeg reda na
željeznici.

c) Služba zrakoplovne inspekcije

Članak 51.h

Služba zrakoplovne inspekcije obavlja poslove
inspekcijskog nadzora nad provedbom propisa koji se odnose na zrakoplove, zrako­plovne
uređaje, zračni promet, pružanje usluga u zračnoj plovidbi i pravila letenja,
te aerodromske letne informacije, aerodrome i
aerodromske usluge, zrakoplovno osoblje, pomoćno zrakoplovno i drugo stručno
osoblje, ispravnost i rad tehničkih sredstava i objekata zračne plovidbe,
poduzima mjere za uklanjanje ustanovljenih nedostataka i nepravilnosti i prati
njihovo izvršenje, vodi propisane očevidnike i sastavlja izvješća o izvršenim
nadzorima, inicira izmjene i dopune zakona i drugih propisa i sudjeluje u
izradi nacrta zakona i drugih propisa iz svog djelokruga.

Za obavljanje poslova Službe zrakoplovne
inspekcije ustrojavaju se odjeli:

1.c Odjel inspekcije aerodroma i kontrole zračne
plovidbe

2.c Odjel inspekcije sigurnosti letenja i
plovidbenosti zrakoplova.

*1.c Odjel inspekcije aerodroma i kontrole
zračne plovidbe*

Članak 51.i

Odjel inspekcije aerodroma i kontrole zračne
plovidbe obavlja poslove inspekcijskog nadzora nad provedbom propisa o
projektiranju, izgradnji, održavanju i sigurnoj uporabi aerodroma, objekata,
uređaja i opreme u području aerodroma od značenja za sigurnost zračnog prometa,
propisa i pružanju zrakoplovnih usluga u svezi sa sigurnim odvijanjem zračnog
prometa, propisa koji se odnose na ispravnost i rad tehničkih sredstava,
objekata i usluga u zračnoj plovidbi značajnih za sigurnost zračnog prometa,
izvršenju kontrole zračnog prometa glede objekata, opreme, zrakoplovnog osoblja
i tehnologije rada.

*2.c Odjel inspekcije sigurnosti letenja i
plovidbenosti zrakoplova*

Članak 51.j

Odjel inspekcije sigurnosti letenja i
plovidbenosti zrakoplova obav­lja
poslove inspekcijskog nadzora nad provedbom propisa o zrakoplovu glede sigurne
uporabe zrakoplova i zrakoplovnog uređaja, plovidbenosti zrakoplova, gradnji,
preinaci, obnovi i održavanju zrakoplova i zrakoplovnog uređaja, opremi
zrakoplova, priručnicima zrakoplova, propisa o radu i načinu obavljanja
stručnih poslova zrakoplovnog osoblja, njihovoj stručnoj i zdravstvenoj
sposobnosti, trajanju radnog vremena i vremena letenja, trajanju prijevoza i
spremnosti, broju uzlijetanja i slijetanja (tijekom radnog vremena), te dužini
dnevnog odmora članova posade zrakoplova.

d) Služba
inspekcije pošte i telekomunikacija

Članak 51.k

Služba inspekcije pošte i telekomunikacija
obavlja inspekcijski nadzor nad provedbom propisa koji se odnose na pružanje
poštanskih usluga i funkcioniranje poštanskog prometa, telekomunikacijsku infrastrukturu
i telekomunikacijske mreže, telekomunikacijsku opremu i pružanje
telekomunikacijskih usluga, te na izgradnju poštanskih objekata i opreme,
poduzima mjere utvrđene propisima o pošti i telekomunikacijama i prati njihovo
izvršenje, vodi očevidnik obavljenog nadzora i poduzetih mjera, inicira izmjene
i dopune zakona i drugih propisa i sudjeluje u izradi nacrta zakona i drugih
propisa iz svog djelokruga.

Za obavljanje poslova Službe inspekcije pošte i
telekomunikacija ustrojavaju se:

1.d Odjel poštanske inspekcije

2.d Odjel inspekcije telekomunikacija.

*1.d Odjel poštanske inspekcije*

Članak 51.l

Odjel poštanske inspekcije obavlja poslove
inspekcijskog nadzora nad propisima koji se odnose na poštanski promet,
izgradnju poštanskih objekata i opremu, pružanje poštanskih usluga, provedbu
međunarodnih ugovora i propisa koji se odnose na tijela Svjetske poštanske
unije, sudjeluje u radu odgovarajućih tehničkih odbora za norme iz poštanskog
prometa.

*2.d Odjel inspekcije telekomunikacija*

Članak 51.m

Odjel inspekcije telekomunikacija obavlja
poslove nadzora nad provedbom propisa koji se odnose na telekomunikacijsku infra­strukturu, telekomunikacijske mreže, mreže
radiodifuzije, pružanje telekomunikacijskih usluga, stavljanje na tržište i u
uporabu radijske opreme i telekomunikacijske termalne opreme, otklanjanje
štetnih smetnji u zračnim i pomorskim radionavigacijskim
službama, primjenu odgovarajućih međunarodnih, europskih i domaćih normi i
preporuka, te međunarodnih ugovora koji obvezuju Republiku Hrvatsku i sudjeluje
u radu odgovarajućih tehničkih odbora za telekomunikacijske norme.«

Članak 15.

Članak 137. mijenja se i glasi:

»Samostalni odjel za unutarnju reviziju provodi
unutarnje revizije za cjelokupno Ministarstvo, te daje objektivno stručno
mišljenje i ima savjetodavnu ulogu u cilju poboljšanja poslovanja Ministarstva.
Samostalni odjel procjenjuje sustave, procese i sustav unutarnjih kontrola na
temelju upravljanja rizicima; provodi unutarnje revizije u skladu s najboljom
strukovnom praksom i standardima unutarnje revizije usklađenim s Međunarodnim
standardima unutarnje revizije i kodeksom strukovne etike unutarnjih revizora;
testira, analizira i ocjenjuje sve poslovne funk­cije iz nadležnosti Ministarstva; provodi pojedinačne
unutarnje revizije i daje preporuke ministru financija u svrhu postizanja veće
učinkovitosti i djelotvornosti sustava; izrađuje strateške i operativne planove
revizije; obavlja posebne revizije na zahtjev ministra ili prema potrebi;
obavlja reviziju o korištenju sredstava Europske unije i drugih međunarodnih
organizacija i institucija, izrađuje izvješća o obavljenoj unutarnjoj reviziji
koja podnosi ministru financija; prati provedbe preporuka navedenih u
izvješćima iz prethodno obavljenih revizija; izrađuje periodična i godišnja
izvješća o radu Samostalnog odjela i dostavlja ih nadležnim institucijama i
osobama u skladu s važećim propisima; surađuje s Upravom za harmonizaciju
unutarnje revizije i financijske kontrole što uključuje i obvezu dostave
strateških i godišnjih planova, te godišnjeg izvješća toj Upravi; prati i
predlaže stalnu edukaciju unutarnjih revizora u skladu s Međunarodnim
standardima unutarnje revizije; procjenjuje praćenje provedbe preporuka
Državnog ureda za reviziju.«.

Članak 16.

U članku 142. dodaje se novi stavak 2. koji
glasi:

»Na čelu Uprave prometne inspekcije je ravnatelj
s položajem pomoćnika ministra.«.

Dosadašnji stavci 2. do 5. postaju stavci 3. do
6.

Članak 17.

Okvirni broj državnih službenika i namještenika
potreban za obav­ljanje
poslova iz djelokruga Ministarstva utvrđuje se u Dodatku (tablici), koja je
sastavni dio ove Uredbe i ne objavljuje se u »Narodnim novinama«.

Članak 18.

Ova Uredba stupa na snagu danom objave u
»Narodnim novinama«.

Klasa: 023-03/05-01/15

Urbroj: 5030116-05-1

Zagreb, 15. travnja 2005.

Predsjednik

**dr****. sc. Ivo Sanader**,
v. r.

Uredba, NN 52/2005-994
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)